《泊丈亭寄翁见海中丞 其一》
明代·霍与瑕

去岁招携过小亭，一冬景物可幽情。为寻方外烟霞侣，却值人间月旦评。

笑语移时疑俗态，溪山千古订新盟。自怜野鹤身常瘦，只影凌风天外行。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。